SKRIFTLIG FORESPØRGSEL P-0488/03

af Freddy Blak (GUE/NGL) til Kommissionen

(17. februar 2003)

Om: Dansk Tipstjenestes omgåelse af regler om udbud

Dansk Tipstjeneste A/S har monopol på tips og lotto i Danmark. Desuden har Tipstjenesten siden 1. juli 2000 haft monopol på spil på heste- og hundevæddeløb via datterselskabet DanToto A/S.

DanToto A/S overdrog 1. januar 2002 nyerhvervet tv-produktionsudstyr til et eksternt tv-produktionsselskab, idet DanTotos bestyrelse ikke fandt, at tv-produktion lå inden for selskabets kompetence.

Produktionsudstyret blev solgt til produktionsselskabet for ni millioner kroner. Samtidig indgik parterne aftale om transmission fra heste- og hundevæddeløb. Ifølge denne aftale er DanToto forpligtet til at betale et tocifret millionbeløb årligt for udsendelserne. Aftalen kan opsiges med 12 måneders varsel, dog tidligst ved udgangen af 2004.

Trods kontraktens værdi blev handlen ikke sendt i udbud. Rigsrevisionen i Danmark kritiserer i en ny rapport DanToto for ikke at have indhentet tilbud fra andre tv-producenter og for ikke at have afsøgt markedet. Samtidig skriver Rigsrevisionen, at det er dens opfattelse, at DanToto ikke er et offentligt organ, og at der således ikke er krav om, at DanToto A/S skal foretage EU-udbud, selv om selskabet f.eks. foretager indkøb, herunder af tjenesteydelser, over tærskelværdierne.

Mener Kommissionen, at den danske regering kan omgå EU's udbudsregler for offentlige indkøb ved at udstyre et aktieselskab med et statsmonopol? Hvis Kommissionen mener, at den danske regering har omgået EU's udbudsregler, vil Kommissionen da gøre rede for, hvilke muligheder den har for at gribe ind i sagen?

Svar afgivet på Kommissionens vegne af Frederik Bolkestein

(12. marts 2003)

Rådets direktiv 92/50/EØF af 18. juni 1992 om samordning af fremgangsmåderne ved indgåelse af offentlige tjenesteydelsesaftaler(1) (herefter kaldet direktivet) finder anvendelse på offentlige, gensidigt bebyrdende tjenesteydelsesaftaler, der indgås skriftligt mellem en tjenesteyder og en ordregivende myndighed.

DanToto var kun forpligtet til at sende nævnte kontrakt om tv-produktion i udbud i overensstemmelse med direktivet, hvis DanToto skal betragtes som ordregivende myndighed. Da DanToto hverken er en statslig, regional eller lokal myndighed, må det vurderes, om DanToto er et offentligretligt organ og dermed falder ind under definitionen af ordregivende myndighed i henhold til direktivet.

Det fremgår klart af den danske lov (lov om væddeløb i forbindelse med heste- og hundevæddeløb), som DanToto falder ind under, at selskabet er en juridisk person, og at det ledes af en bestyrelse, der udnævnes af skatteministeren, som også skal godkende selskabets vedtægter. Det

er dog mindre klart, om DanToto er oprettet med henblik på at imødekomme almenhedens behov, dog ikke på det erhvervs- eller forretningsmæssige område. Kun organer, der opfylder disse tre betingelser, kan betragtes som ordregivende myndighed, der er omfattet af udbudsreglerne i nævnte direktiv 92/50/EØF.

Det bør i denne forbindelse bemærkes, at formålet med den danske spillemodel, som i vidt omfang bygger på statskontrollerede spilleselskaber som f.eks. DanToto og dets ejer, Dansk Tipstjeneste, ifølge de danske myndigheder er at beskytte spilleren og forebygge kriminalitet samt støtte almenvelgørende organisationer og nonprofitorganisationer. DanToto er således efter alt at dømme oprettet med henblik på at imødekomme almenhedens behov.

Det er dog fastsat i den lov, DanToto falder ind under, at overskuddet deles mellem moderselskabet, Tipstjenesten (hvis overskud går til støtte af almenvelgørende organisationer), og en fond, som skal fremme og tilføre midler til hestevæddeløb. Efter EF-Domstolens retspraksis kan et organ, der ledes ud fra kriterierne resultater, effektivitet og omkostningseffektivitet, og som opererer i et konkurrencepræget miljø, ikke betragtes som et organ, der er oprettet med henblik på at imødekomme almenhedens behov, da det har en erhvervs- eller forretningsmæssig karakter.

Kommissionen kan derfor ikke i øjeblikket ud fra de foreliggende oplysninger vurdere, om DanToto har en erhvervs- eller forretningsmæssig karakter. Kommissionen vil undersøge sagen nærmere.

Skulle Kommissionen konstatere, at de danske myndigheder ikke har overholdt de relevante fællesskabsregler, kan den indlede en overtrædelsesprocedure mod den danske regering i overensstemmelse med EF-traktatens artikel 226.

(1) EFT L 209 af 24.7.1992.